
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea plăţii unor contribuţii voluntare anuale din partea României la bugetele Comitetului Internaţional al Crucii Roşii, Înaltului Comisariat al Naţiunilor Unite pentru Refugiaţi şi Oficiului Înaltului Comisar al Naţiunilor Unite pentru Drepturile Omului, cu care comisia noastră a fost sesizată în fond cu adresa Biroului Permanent nr. PL.X 587 din 29 iunie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea plăţii unor contribuţii voluntare
 anuale din partea României la bugetele Comitetului Internaţional al Crucii Roşii, Înaltului Comisariat al Naţiunilor Unite pentru Refugiaţi şi Oficiului
 Înaltului Comisar al Naţiunilor Unite pentru Drepturile Omului
Cu adresa nr. PL.X 587 din 29 iunie 2006, Biroul Permanent conform art. 95  din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea plăţii unor contribuţii voluntare  anuale din partea României la bugetele Comitetului Internaţional al Crucii Roşii, Înaltului Comisariat al Naţiunilor Unite pentru Refugiaţi şi Oficiului  Înaltului Comisar al Naţiunilor Unite pentru Drepturile Omului.
La întocmirea raportului s-au avut în vedere avizele Consiliului Legislativ şi Comisiei pentru politică externă.  

Prezentul proiect de Lege are ca obiect de reglementare oportunitatea ca România să contribuie voluntar, în fiecare an, la bugetele Înaltului Comisariat al Naţiunilor Unite pentru Refugiaţi, Oficiul Înaltului Comisar ONU pentru Drepturile Omului şi Comitetului Internaţional al Crucii Roşii.  Contribuţiile voluntare se vor ridica la valoarea totală de 17.000 dolari S.U.A. şi vor fi suportate din bugetul Ministerului Afacerilor Externe. 
Organizaţia Naţiunilor Unite, precum şi Comitetul Internaţional al Crucii Roşii lansează în fiecare an apeluri pentru finanţarea programelor de asistenţă umanitară internaţională.
În anul 2003, România a contribuit în mod voluntar la bugetul Înaltului Comisariat al Naţiunilor Unite pentru Refugiaţi (ICNUR) şi la bugetul Organizaţiei Naţiunilor Unite pentru finanţarea programelor de asistenţă umanitară internaţională. Contribuţia României, deşi cu  valoare simbolică – 12.000 dolari S.U.A. - s-a bucurat de apreciere în plan internaţional, deschizând posibilitatea participării la reuniuni ale donatorilor şi a dobândirii calităţii de membru în Comitetul Executiv al ICNUR începând cu anul 2005.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor, doamna Arhire Steluţa din cadrul Ministerului Afacerilor Externe.

La lucrările comisiei au participat  22  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 

Proiectul de Lege a fost adoptat de Senat în şedinţa din data de 26 iunie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea plăţii unor contribuţii voluntare  anuale din partea României la bugetele Comitetului Internaţional al Crucii Roşii, Înaltului Comisariat al Naţiunilor Unite pentru Refugiaţi şi Oficiului  Înaltului Comisar al Naţiunilor Unite pentru Drepturile Omului, în şedinţa din data de 12.09.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş

